**ПАРЛАМЕНТАРНИ ОДБОР ЗА СТАБИЛИЗАЦИЈУ И ПРИДРУЖИВАЊЕ**

**ЕВРОПСКА УНИЈА – СРБИЈА**

**(ПОСП)**

7. састанак

20 -21. децембар 2017. године
Београд

**ДЕКЛАРАЦИЈА и ПРЕПОРУКЕ**

Парламентарни одбор за стабилизацију и придруживање Европске уније и Србије (ПОСП) одржао је свој седми састанак 20. и 21. децембра 2017. године у Београду којим су копредседавали г. Едвард КУКАН, испред делегације Европског парламента, и г. Владимир ОРЛИЋ, испред делегације Народне скупштине Републике Србије. У размени ставова са Одбором учествовали су:

* Гђа Jадранка JOKСИМОВИЋ, министарка за европске интеграције у име Владе Републике Србије,
* Њ. Е. г. Даниел Ерик ШЕР, амбасадор Естоније у Србији, у име званичног председавања Естоније Саветом ЕУ,
* Њ. Е. г. Сем Фабрици, амбасадорЕвропске уније у Србији, у име Европске комисије.

Чланови Парламентарног одбора за стабилизацију и придруживање разматрали су следеће теме:

* Стање преговора о приступању и односи између Европске уније и Србије;

Парламентарни одбор за стабилизацију и придруживање, у складу са чланом 7. Пословника и чланом 125. Споразума о стабилизацији и придруживању Европске уније и Србије, упућује следећу Декларацију и препоруке Савету за стабилизацију и придруживање и институцијама Србије и Европске Уније:

1. Поздравља отварање укупно 12 преговарачких поглавља од којих су два привремено затворена и позива Савет и Комисију да подрже отварање технички припремљених поглавља; понавља колико је важно да Србија обезбеди довољно људских и финансијских ресурса, уз финансијску подршку ЕУ која долази у оквиру претприступне помоћи Европске уније, како би се испунили амбициозни циљеви из преговора; подсећа да је напредак Србије у оквиру поглавља 23 и 24 о владавини права, као и у процесу нормализације односа у оквиру поглавља 35 и даље од суштинске важности за свеукупну динамику преговарачког процеса, у складу са Преговарачким оквиром; поздравља одржавање четвртог састанка Савета Споразума о стабилизацији и придруживању ЕУ-Србија;

2. Потврђује да је Србија свеукупно остварила позитивне резултате у спровођењу својих обавеза из Споразума о стабилизацији и придруживању (ССП); узима у обзир одређена отворена питања у оквиру ССП, посебно она дуготрајна која се односе на државну помоћ и фискалну дискриминацију одређене робе и поздравља континуирани дијалог између Србије и Европске комисије у циљу потпуне примене ССП, с обзиром да то остаје кључно за трговинске односе између Европске уније и Србије;

3. Понавља важност комуникације о ЕУ у процесу приступања, која остаје први економски и политички партнер Србије; подстиче власти у Србији и делегацију ЕУ у Србији да улажу више труда у промовисање европскх вредности у јавним дебатама.